Document ID: 31999R2806

ΚΑΝΟΝΙΣΜΟΣ (ΕΚ) αριθ. 2806/1999 ΤΗΣ ΕΠΙΤΡΟΠΗΣ
της 22ας Δεκεμβρίου 1999
για τον καθορισμό του κατ' αποκοπή ποσού της πριμοδότησης για ορισμένα προϊόντα αλιείας κατά την περίοδο 2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 4176/88 της Επιτροπής, της 28ης Δεκεμβρίου 1988, περί καθορισμού των λεπτομερειών εφαρμογής σχετικά με τη χορήγηση κατ' αποκοπή ενίσχυσης για ορισμένα προϊόντα αλιείας και υδατοκαλλιέργειας(1), όπως τροποποιήθηκε τελευταία από τον κανονισμό (ΕΚ) αριθ. 3516/93(2), και ιδίως το άρθρο 11,
Εκτιμώντας τα ακόλουθα:
(1) η κατ' αποκοπή πριμοδότηση αναμένεται να παρακινήσει τις οργανώσεις παραγωγών να αποφύγουν την καταστροφή των προϊόντων που αποσύρονται από την αγορά·
(2) το ποσό της πριμοδότησης πρέπει να καθοριστεί κατά τρόπο ώστε να ληφθεί υπόψη η αλληλοεξάρτηση των οικείων αγορών και η ανάγκη αποφυγής στρεβλώσεων του ανταγωνισμού·
(3) το ποσό της πριμοδότησης δεν πρέπει να υπερβεί το ύψος των τεχνικών και χρηματοπιστωτικών εξόδων μεταποιήσεως ή αποθεματοποιήσεως που διαπιστώθηκαν κατά την προηγούμενη αλιευτική περίοδο, με εξαίρεση τα πλέον υψηλά έξοδα·
(4) βάσει των στοιχείων σχετικά με τα τεχνικά και χρηματοπιστωτικά έξοδα σχετικά με τις εν λόγω εργασίες που διαπιστώθηκαν στην Κοινότητα, πρέπει να καθοριστεί, για την αλιευτική περίοδο 2000, το ποσό της πριμοδότησης όπως εμφαίνεται κατωτέρω·
(5) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την αλιευτική περίοδο 2000, το κατ' αποκοπή ποσό της πριμοδότησης των προϊόντων που περιλαμβάνονται στο παράρτημα VI του κανονισμού (ΕΟΚ) αριθ. 3759/92 του Συμβουλίου(3), καθορίζεται ως εξής:
α) κατάψυξη και αποθεματοποίηση ολόκληρων προϊόντων, εκσπλαχνισμένων και με το κεφάλι ή τεμαχισμένων:
- 130 ευρώ ανά τόνο, για τον πρώτο μήνα,
- 15 ευρώ ανά τόνο, για τους επόμενους μήνες·
β) φιλετάρισμα, κατάψυξη και αποθεματοποίηση:
- 206 ευρώ ανά τόνο, για τον πρώτο μήνα,
- 15 ευρώ ανά τόνο, για τους επόμενους μήνες.
Άρθρο 2
Ο παρών κανονισμός αρχίζει να ισχύει την 1η Ιανουαρίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1999.

Labels: 17
6